Tesla vil rense bilernes forrude med laserstråler

Teslas Cybertruck er ikke det mest futuristiske, der arbejdes på i firmaets udviklingsafdeling. Musks tropper har bakset med en teknologi, der automatisk kan fjerne blade, snavs og andre uønskede elementer fra bilernes forrude ved hjælp af laserstråler.

Tidligere i år ansøgte Tesla om patent på et system, de kalder “Pulsed Laser Cleaning of Debris Accumulated on Glass Articles in Vehicles and Photovoltaic Assemblies”. Med andre ord: En laser-vinduesvisker. Pantentet er blevet offentligt i denne uge og kan læses i sin helhed via dette link.

Ifølge illustrationer fra patentet skal ”laserskydere” placeres på bilens motorhjelm, hvorfra deres stråler kan nå hele forruden. Et sindrigt elektrisk kredsløb skal sørge for, at strålen ikke rækker længere end at den kan fjerne snavset ude at beskadige ruden – eller personer i bilen. Herunder et par af illustrationerne fra patentet:

Tesla forklarer patentet, at systemet er tænkt til at kunne skaleres, så det også kan fjerne snavs fra de kameraer, som bilens autopilot-software bruger. Ydermere skal systemet også kunne skaleres til at blive brugt med solpaneler på tage.

Det er i øvrigt ikke den eneste nye vinduesvisker, Tesla arbejder på. Så sent som i september kunne vi fortælle om en elektromagnetisk vinduesvisker, som firmaet har udtænkt. Det lyder måske skørt, men de mange mekaniske dele i traditionelle vinduesviskere bruger for meget af batteriets strøm og Tesla arbejder på at finde en mere energieffektiv metode til at holde forruden ren for snavs og vand.

Tesla er allerede blandt de allerbedste til at opnå energieffektivet; de kan simpelthen klemme længere rækkevidde ud af batteriet end konkurrenterne. Noget Volvo adresserede og roste Tesla for tidligere på året.

Tesla vil rense bilernes forrude med laserstråler